༄༅། །ཐོད་པ་བཟང་ངན་བརྟགས་ཐབས་དང་ཀ་པཱ་ལ་བཟང་པོ་མཆོད་ནས་དངོས་གྲུབ་ལེན་ཚུལ་འདོད་དགུའི་འབྱུང་གནས་ཞེས་བྱ་བ་བཞུགས་སོ། །

༄༅། །ན་མོ་གུ་རུ་དེ་ཝ་ཌཱ་ཀི་ནཱི་བྷྱཿ འདིར་ཐོད་པ་བཟང་ངན་བརྟགས་ཐབས་དང༌། ཀ་པཱ་ལ་བཟང་པོ་མཆོད་ནས་དངོས་གྲུབ་ལེན་ཚུལ་བཤད་པར་བྱ་སྟེ། བླ་མ་མཁའ་འགྲོའི་ཚོགས་ཀྱིས་བཟོད་པར་གསོལ་ཅིག །དེ་ཡང་དོན་ནི་རྣམ་གཉིས་ཏེ། །ཐོད་པ་བཟང་ངན་བརྟགས་ཐབས་དང༌། །བརྟགས་ནས་དངོས་གྲུབ་ལེན་ཚུལ་ལོ། །དང་པོ་ལ་ནི་རྣམ་པ་གཉིས། །ཐོད་པ་ངན་པ་བརྟགས་པ་དང༌། །ཐོད་པ་བཟང་པོ་བརྟགས་པའོ། །དང་པོ་ལ་ཡང་རྣམ་གཉིས་ཏེ། །ཐོད་པ་ངན་པ་སྤྱིར་བརྟགས་པ། །བྱེ་བྲག་བུད་མེད་རྣལ་ཐོད་དོ། །དང་པོ་འདི་ལྟར་ཤེས་པར་བྱ། །ཡ་ཡོ་བ་དང་གྱག་གྱོག་མང༌། །སྟོད་སྨད་ཆེ་ཆུང་ཡོད་པ་དང༌། །ཧ་ཅང་སྲབ་ལ་རྟོལ་ལ་ཁད། །སྲབ་འཐུག་མ་སྙོམས་ལྟོ་བ་ཆེ། །སྲུབས་པ་རྩེགས་ཤིང་དུམ་བུ་མང༌། །བྱ་དང་སྲིན་བུའི་རྗེས་མང་བ། །ཧོམ་ཁུང་བྲུས་པ་འདྲ་བ་དང༌། །བྱི་བ་འབུ་སྲིན་ཟོས་པ་འདྲ། །ལྗོན་ཤིང་ཤིན་ཏུ་སྐམ་པ་དང༌། །མཐོང་བ་ཙམ་གྱིས་ཡིད་མི་དགའ། །དེ་དག་ཐོད་པ་ངན་པ་ཡིན། །དམ་སྲི་མནན་པའི་རྫས་ཞེས་བྱ། །གང་གིས་བཅང་ན་ཚེ་ཐུང་ཞིང༌། །ནད་མང་བ་དང་གོད་ཁ་འོང༌། །ཁ་སྨྲས་མང་ཞིང་འཐབ་རྩོད་འོང༌། །ནོར་ལ་གནོད་པས་བཅང་མི་རུང༌། །གཉིས་པ་ལ་ཡང་རྣམ་གཉིས་ཏེ། །དང་པོ་བུད་མེད་ཐོད་པ་ནི། །ཚངས་བུག་མེད་ཅིང་ཧ་ཅང་སྲབ། །སྲུབས་ལྷོད་རྣ་བའི་ངོས་གཉིས་སྲབ། །མདོག་སྔོན་དཀར་དམར་འདྲེས་པ་དང༌། །ལྗོན་ཤིང་དཔག་བསམ་ཤིང་གཉིས་ནི། །རུས་པའི་ནང་དུ་ཐིམ་པ་དང༌། །སྐྱེས་པའི་དྲི་ཆུས་བཀང་ལ་རེག །ལྦུ་བའམ་ཡང་ན་སྐད་འབྱིན་པ། །འཚོགས་མའི་ནང་དུ་སྐྱོང་བུ་ནི། །གཡོན་ནས་ཁོང་བུར་གནས་གྱུར་ན། །ངེས་པར་བུད་མེད་ཐོད་པ་ཡིན། །ཡོན་ཏན་ཀུན་དང་ལྡན་གྱུར་ཀྱང༌། །ཤིས་པའི་སྣོད་དུ་མི་འགྱུར་ཞིང༌། །མཁའ་འགྲོ་དགའ་བྱེད་མ་ཡིན་པས། །བསྔགས་པས་བཅང་བར་མི་བྱའོ། །གཉིས་པ་རྣལ་ཐོད་ཞེས་བྱ་བ། །ཕ་དང་བུ་མོ་འགྲོགས་པའམ། །སྤུན་སྲིང་ཕན་ཚུན་འགྲོགས་པ་ལས། །སྐྱེས་པའི་རྣལ་ཕྲུག་ཐོད་པ་ལ། །རྣལ་ཐོད་ཅེས་སུ་གྲགས་པ་ཡིན། །ལྟག་མགོ་ནས་ནི་དཔྲལ་བའི་བར། །སྲུབས་ནི་མ་ཆད་ཡོད་ན་ནི། །ངེས་པར་རྣལ་བུའི་ཐོད་པ་ཡིན། །དེ་ཡང་གྲིབ་ཅན་རྫས་ཡིན་པས། །དངོས་གྲུབ་འགྲུབ་ལ་བགེགས་བྱེད་ཅིང༌། །ཤིས་པའི་སྣོད་དུ་མི་འགྱུར་བས། །རྣལ་འབྱོར་པ་རྣམས་སྤང་བར་བྱ། །གཉིས་པ་ཐོད་པ་བཟང་པོ་ནི། །མདོག་ལེགས་དཀར་ལ་དུང་འཚེར་འདྲ། །སེར་ལ་མདངས་ལྡན་གསེར་དང་འདྲ། །སྣུམ་ལ་ཟླུམ་པོ་མཆོད་གོང་འདྲ། །ཡ་ཡོ་མེད་ཅིང་ནོར་བུ་འདྲ། །སྲབ་འཐུག་སྙོམས་ལ་ལྟོ་བ་ཆུང༌། །འཚོགས་མ་རིང་ལ་རབ་ཏུ་རྣོ། །མཁའ་ལྡིང་མཆུ་དང་སྟག་སེན་འདྲ། །ས་འཁྲེགས་ལྕི་བ་རྡོ་དང་འདྲ། །རེག་ན་འཇམ་ལ་འོད་འཚེར་ཞིང༌། །ཚངས་བུག་གསལ་ལ་གཉིས་ལྷག་མིན། །འདོད་འཇོའི་བ་དང་གངྒཱའི་ཀླུང༌། །གསལ་ཞིང་རིང་ལ་རབ་ཏུ་ཟབ། །ལྗོན་ཤིང་གཞོན་ལ་ལོ་འདབ་རྒྱས། །མེ་ཏོག་འབྲས་བུར་གང་བུར་ཆགས། །ཨཱཿཡིག་ལ་སོགས་ཡིག་འབྲུ་དང༌། །བཀྲ་ཤིས་རྟགས་བརྒྱད་རྒྱལ་སྲིད་བདུན། །རལ་གྲི་ལ་སོགས་མཚོན་ཆ་དག །བུར་དོད་རི་མོ་ཡོད་གྱུར་ན། །མཆོག་ཏུ་བཟང་བའི་ཐོད་པ་ཡིན། །རྡོ་ལྟར་ཤིན་ཏུ་འཁྲེགས་པ་དང༌། །གསེར་ལྟར་ཤིན་ཏུ་ལྗིད་ཆེ་ཞིང༌། །མཛའ་བའི་གྲོགས་དང་འཕྲད་པ་ལྟར། །མཐོང་བ་ཙམ་གྱིས་ཡིད་སྤྲོ་བ། །ཁྱད་པར་དེ་གསུམ་ལྡན་གྱུར་ན། །དེ་ལ་བརྟགས་དཔྱད་བྱ་མི་དགོས། །མཐོང་མ་ཐག་ཏུ་བླང་མཆོག་ཅེས། །པད་དཀར་ཆུན་པོ་ལས་གསུངས་སོ། །དཔྲལ་བའི་དཀྱིལ་ལམ་རང་ས་རུ། །ཉི་མའི་གཟུགས་བརྙན་ཡོད་ན་ནི། །བདེ་སྐྱིད་ཉི་མ་ཞེས་བྱ་བར། །མཁས་གྲུབ་ཐམས་ཅད་མཁྱེན་པས་གསུངས། །སྲུབས་ནི་གཏན་ནས་མེད་པའམ། །ཡང་ན་སྲུབས་བར་སོར་གང་ཙམ། །ཚད་ནས་སྲུབས་མེད་འབྲེལ་འདུག་ན། །དུམ་བུ་གཅིག་པ་ཡིན་ཞེས་གསུངས། །བཟང་རྟགས་དེ་རྣམས་གང་རུང་ལྡན། །མཐོང་ངམ་ཐོས་མ་ཐག་ཏུ་ཡང༌། །དབུལ་པོས་གཏེར་དང་འཕྲད་པའམ། །རྨ་བྱའི་སྙིང་ལ་འབྲུག་སྒྲ་ལྟར། །ཡིད་ལ་དགའ་བའི་དཔལ་སྟེར་ན། །ངེས་པར་ཐོད་པ་བཟང་པོ་ཡིན། །རྣལ་འབྱོར་པ་ཡིས་རྟག་ཏུ་བཅངས། །བཞེད་དོན་འགྲུབ་པར་ཐེ་ཚོམ་མེད། །མཚན་ཉིད་ལྡན་པའི་ཀ་པཱ་ལ། །དཔྱིད་གསུམ་ཟླ་སྟོད་སྔ་དྲོ་རྙེད། །ནད་དང་སྡུག་བསྔལ་ཁ་སྨྲས་ཞི། །དབྱར་གསུམ་ཟླ་སྟོད་ཉིན་ཕྱེད་རྙེད། །ཟས་ནོར་ལོངས་སྤྱོད་འཕེལ་ཞིང་རྒྱས། །སྟོན་གསུམ་ཟླ་སྨད་ཕྱི་དྲོ་རྙེད། །མི་ནོར་ཟས་གསུམ་དབང་དུ་སྡུད། །དགུན་གསུམ་ནམ་སྟོད་སྲོད་ལ་རྙེད། །མཐུ་དང་ནུས་པ་དབང་ཐང་རྒྱས། །ཆུ་ཀླུང་ནས་རྙེད་ཡོན་ཏན་འཕེལ། །ནགས་ཁྲོད་ནས་རྙེད་རིགས་བརྒྱུད་འཕེལ། །གྲོང་ཡུལ་ནས་རྙེད་གྲོགས་མང་ཞིང༌། །རི་རྩེ་ནས་རྙེད་དབང་ཕྱུག་ལྡན། །དུར་ཁྲོད་ནས་རྙེད་ནུས་པ་ཐོབ། །བྱ་དང་གཅན་གཟན་ཁ་ནས་བླངས། །རྟག་ཏུ་ཟས་ནོར་ལོངས་སྤྱོད་འཕེལ། །དཀར་པོ་ནད་དང་སྡུག་བསྔལ་ཞི། །སེར་པོ་འཁོར་དང་ལོངས་སྤྱོད་རྒྱས། །དམར་པོ་མི་ནོར་དབང་དུ་སྡུད། །ལྗང་དང་ནག་པོ་མངོན་སྤྱོད་འགྲུབ། །ཟླུམ་པོ་གྲུ་བཞི་ཟླ་གམ་དང༌། །གྲུ་གསུམ་རྣམས་ཀྱང་དེ་བཞིན་ནོ། །རི་མགོ་ཤར་སོགས་ཕྱོགས་བཞིར་བལྟས། །ལས་བཞིའི་དངོས་གྲུབ་རིམ་བཞིན་འབྱུང༌། །མཚམས་བཞིར་བལྟས་པ་དྲག་པོ་འགྲུབ། །གན་རྐྱལ་བ་ནི་དབང་ཐང་ལྡན། །ཁ་བུབ་ནད་མེད་ལོངས་སྤྱོད་འབྱུང༌། །ལུས་དང་བྲལ་བའི་མགོ་རྙེད་ན། །དགྲ་མེད་ཆོས་ཀྱིས་བདེ་བར་འཚོ། །འོན་ཀྱང་དྲག་པོའི་ལས་རྣམས་ལ། །བསྔགས་པ་དེ་རྣམས་རྣལ་འབྱོར་པ། །རྟོགས་པ་མཐོ་བ་རྣམས་མ་གཏོགས། །ང་འདྲ་རྣམས་ཀྱིས་སྤངས་ན་ལེགས། །གཞན་ཡང་བཤད་པ་འདི་ལྟར་ཡོད། །གླིང་གཅིག་པ་ནི་ས་ལ་དབང༌། །གླིང་གཉིས་འདོད་པའི་ཁམས་ལ་དབང༌། །གླིང་གསུམ་པ་ནི་ནོར་ལ་དབང༌། །གླིང་བཞི་པ་ནི་ཆོས་ལ་དབང༌། །དུམ་བུ་ལྔ་པ་རིགས་བརྒྱུད་འཕེལ། །ཡོན་ཏན་མེད་ཀྱང་སློབ་དཔོན་བྱེད། །དུམ་བུས་ཀྱང་ནི་ཕན་ཐོགས་ནུས། །རང་སྟོབས་མེད་ཀྱང་ཐོད་པས་སྐྱོབས། །དུམ་པ་དྲུག་པ་ལ་སོགས་པ། །དུམ་བུ་མང་བས་རང་གཞན་ཕུང༌། །ཅེས་སོགས་མཁས་པ་རྣམས་ཀྱིས་གསུངས། །གཞན་ཡང་ཐོད་པ་བཟང་ངན་རྣམས། །གསོན་པོའི་ཚེ་ན་འདི་ལྟར་བརྟགས། །རྒྱལ་རིགས་དང་ནི་བྲམ་ཟེ་དང༌། །རྗེ་རིགས་ཆོས་ལྡན་གྱི་ཐོད་བཟང༌། །དམངས་དང་བུད་མེད་སྡིག་ཅན་དང༌། །རིགས་ངན་གདོལ་པ་སོགས་ཀྱི་ངན། །སྐྲ་འཇམ་སྙི་ཞིང་ནག་པོ་འཚེར། །དཔྲལ་བའི་གདེངས་ཆེ་སྨིན་མ་འཐུག །དཔྲལ་བའི་དཀྱིལ་ན་སྨེ་བ་དང༌། །ཡ་རྐན་དཀྱིལ་ན་སོ་ལྷག་ཡོད། །ལྕེ་རྩེ་སྣ་ལ་རེག་པ་དང༌། །སྐད་ཕྲ་མདོག་སྔོན་བཞིན་མཛེས་ཤིང༌། །འགྲོ་ཚེ་རྐང་ལག་གཡོན་སྔོན་དོར། །དེ་ལྡན་ཐོད་བཟང་འཛིན་པའི་རྟགས། །ཤེས་པ་ཤི་བའི་དུས་ན་བླངས། །མཛེ་དང་གཅོང་ནད་ལ་སོགས་པའི། །ཡུན་རིང་ནད་ཀྱིས་མ་ཐེབས་པར། །གློ་བུར་ཤི་དང་གཡང་དུ་ལྷུང༌། །གཡུལ་དུ་གསོད་དང་ཆུས་ཁྱེར་བཟང༌། །བེམ་རིག་མ་བྲལ་ལྤགས་པས་བསྡུམས། །རིན་ཆེན་རྫས་མེད་ཁ་བུབ་དང༌། །བཟང་ངན་མ་ཤེས་མ་མཆོད་པས། །རང་ལ་བཟང་ངན་གང་ཡོད་ཀྱང༌། །གསོན་ཚེ་སྐྱོན་ཡོན་འབྲམ་མི་འབྱུང༌། །དེ་བས་ཐོད་པ་བཟང་ངན་རྣམས། །ལེགས་པར་བརྟགས་ནས་བླང་བར་བྱ། །གཉིས་པ་ཇི་ལྟར་མཆོད་པ་དང༌། །དངོས་གྲུབ་ཞུ་བའི་ཚུལ་གཉིས་ལས། །དང་པོ་ཟླ་བ་གང་ཡིན་ཀྱང༌། །ཡར་ངོའི་ཚེས་བརྒྱད་བྱུང་ན་རབ། །དེ་མིན་གཟའ་སྐར་འཕེལ་སྦྱོར་དང༌། །ཕུན་ཚོགས་སྦྱོར་བ་བཟང་པོའི་ཉིན། །དབེན་གནས་ལ་སོགས་ཡིད་འོང་གནས། །གང་དེར་བསང་བདུག་ལེགས་པར་བྱ། །གཙང་ལ་བཀྲ་ཤིས་རི་སོགས་ནས། །བུ་མོ་གཙང་མས་བླངས་པའི་སས། །མཎྜལ་པདྨ་བྲིས་པའི་གཞི། །སྟེགས་བུ་མཐོ་དམན་ཆེ་ཆུང་རྣམས། །ཇི་ལྟར་འཚམས་པ་ལེགས་པར་བཅོས། །དེ་སྟེང་སྣ་ཚོགས་པདྨ་ནི། །རྡུལ་མཚོན་སོགས་ཀྱིས་ལེགས་པར་བྲིས། །ཐོད་པའི་ནང་དུ་ཤར་དུ་ཨཱཿ། །ལྷོ་རུ་ཧཱུྃ་དང་ནུབ་ཏུ་སྭཱ། །བྱང་དུ་ཧཱ་དང་དབུས་སུ་ཨོཾ། །ཕྱི་རོལ་ཁ་ན་གཡོན་བསྐོར་དུ། །ཨོཾ་རཏྣ་རཏྣ་ཕ་ལ་སུ་པྲ་སིདྡྷི་ས་མ་ཡ་ཨ་ཡུཿཕ་ལ་ཧཱུྃ། ཞེས་པ་སེར་རམ་མཚལ་གྱིས་བྲིས། ཨོཾ་དཱེ་ན་རཏྣ་སིདྡྷི་ཕ་ལ་སུ་པྲ་སིདྡྷི་ས་མ་ཡ་ཨ་ཡུཿཕ་ལ་ཧཱུྃ། ཞེས་པའང་འདུག་པས་དཔྱད་པར་བྱ། །ནང་དུ་ཅི་འདོད་སྤེལ་ཚིག་བྲིས། །རིན་ཆེན་སྣ་ཚོགས་འབྱོར་ཚད་དང༌། །དྲི་སྣ་སྨན་སྣ་འབྲུ་སྣ་དང༌། །ས་སྣ་རྡོ་སྣ་ཤིང་ཐོག་དང༌། །རས་དང་གོས་དར་རྟ་ཕྱུགས་སྤུ། །ཝ་དང་པོ་ལ་ལྤགས་པ་སོགས། །གཡང་ཅན་ཕྱུག་པོའི་ནོར་རྫས་རིགས། །གཞན་ཡང་བཀྲ་ཤིས་རྟགས་བརྒྱད་དང༌། །རྒྱལ་སྲིད་སྣ་བདུན་འདོད་ཡོན་ལྔ། །བྲིས་མ་བླུགས་མ་གང་རྙེད་ཀྱིས། །ལེགས་པར་བཀང་ལ་མཎྜལ་དབུས། །མཉྫིའི་སྟེང་དུ་ལེགས་པར་བཞག །ཤར་དུ་ཞོ་དང་འོ་མ་དང༌། །ལྷོ་རུ་མར་ཁུ་ནུབ་ཏུ་ནི། །ཀ་ར་བུ་རམ་སྦྲང་རྩི་དང༌། །བྱང་དུ་ཆང་ཕུད་མ་ཉམས་པ། །མཚམས་བཞིར་འབྲུ་སྣ་མེ་ཏོག་བཀྲམ། །མཐའ་བསྐོར་ཉེར་སྤྱོད་ཞལ་ཟས་སོགས། །མཆོད་པའི་ཡོ་བྱད་ཅི་འབྱོར་དང༌། །རྒྱལ་མཚན་བ་དན་བླ་རེ་སོགས། །བྱུང་ན་ཕུན་སུམ་ཚོགས་པ་ཡིན། །ཐོད་པའི་དབུས་སུ་གཟུངས་རྡོར་བཞག །དེ་ནས་རང་ཉིད་ཁ་ཤར་བལྟས། །སྐྱབས་སེམས་ཚད་མེད་བཞི་རྣམས་དང༌། །ཡི་དམ་བདག་བསྐྱེད་ཅི་རིགས་བསྒོམ། །མདུན་གྱི་དཀྱིལ་འཁོར་ཐོད་པ་བཅས། །བསང་སྦྱང་སྟོང་པ་ཉིད་དུ་གྱུར། །སྟོང་པའི་ངང་ལས་མདུན་གྱི་མཁར། །རྨ་བྱས་བཏེགས་པའི་རིན་པོ་ཆེའི། །ཁྲི་སྟེང་སྣ་ཚོགས་པད་ཟླའི་སྟེང༌། །ཧྲཱིཿལས་འོད་འཕྲོས་དོན་གཉིས་བྱས། །ཚུར་འདུས་ཡོངས་སུ་གྱུར་པ་ལས། །བཅོམ་ལྡན་མགོན་པོ་ཚེ་དཔག་མེད། །སྐུ་མདོག་དམར་པོ་རིན་པོ་ཆེའི། །རྒྱན་དང་དར་གྱི་ན་བཟས་ཀླུབས། །ཞལ་གཅིག་ཕྱག་གཉིས་མཉམ་བཞག་སྟེང༌། །བདུད་རྩི་གང་བས་ཐོད་པ་འཛིན། །ཞབས་གཉིས་སྐྱིལ་ཀྲུང་ཚུལ་གྱིས་བཞུགས། །སྐུ་ལས་འོད་ཟེར་དཔག་མེད་འཕྲོས། །སྐྱབས་གནས་ཀུན་འདུས་ངོ་བོར་གྱུར། །ཐུགས་ཀའི་ཧཱུྃ་གི་འོད་ཟེར་གྱིས། །ཡེ་ཤེས་པ་དང་དབང་གི་ལྷ། །སྤྱན་དྲངས་དབྱེར་མེད་རོ་གཅིག་གྱུར། །དབང་ལྷ་རྣམས་ཀྱིས་དབང་བསྐུར་ཞིང༌། །འོད་དཔག་མེད་ཀྱིས་དབུ་ལ་བརྒྱན། །བསང་སྦྱང་སྔོན་དུ་འགྲོ་བ་ཡི། །སྟོང་པའི་ངང་ལས་མཆོད་རྫས་རྣམས། །ཀུན་བཟང་མཆོད་སྤྲིན་ལ་འགྲན་པའི། །ཟག་མེད་ཕྱི་ནང་གསང་བ་ཡི། །མཆོད་སྤྲིན་ནམ་མཁའ་གང་བར་གྱུར། །འབྲུ་གསུམ་ལན་གསུམ་བརྗོད་པས་བརླབ། །ཧཱུྃ། འཇིག་རྟེན་ཁམས་ནི་རབ་འབྱམས་ན། །ཚེ་དང་ལོངས་སྤྱོད་གཏེར་གྱི་བདག །མཐུ་ཆེན་ཇི་སྙེད་བཞུགས་པ་རྣམས། །སྤྱན་འདྲེན་གནས་འདིར་གཤེགས་སུ་གསོལ། །ཧཱུྃ། ཟག་མེད་དངོས་བཤམས་ཡིད་སྤྲུལ་པའི། །ཕྱི་ནང་གསང་བའི་མཆོད་སྤྲིན་འདི། །བླ་མ་ཡི་དམ་ཌཱ་ཀི་མར། །འབུལ་ལོ་བཞེས་ནས་དངོས་གྲུབ་སྩོལ། །དེ་ནས་རང་གི་ཐུགས་ཀ་ལས། །འོད་ཟེར་ཁ་དོག་སྣ་ལྔ་འཕྲོས། །གཟུངས་ཐག་ལ་འཁྲིལ་མདུན་བསྐྱེད་ཀྱི། །ཐུགས་ཀར་ཕོག་པས་ཐུགས་རྒྱུད་བསྐུལ། །བྱིན་རླབས་ཡོན་ཏན་མ་ལུས་པ། །སྤྱན་དྲངས་རང་གི་ལུས་ལ་ཐིམ། །ལུས་གང་སེམས་རྒྱུད་བདེ་བས་ཚིམས། །བདག་མདུན་གཉིས་ཀའི་ཐུགས་ཀ་ལས། །སླར་ཡང་འོད་འཕྲོས་སེམས་ཅན་གྱི། །དབུལ་ཕོངས་ལ་སོགས་སྡུག་བསྔལ་སེལ། །འདོད་པའི་རེ་བ་མ་ལུས་སྐོང༌། །འོད་ཀྱི་སྣོད་ལས་རིན་པོ་ཆེའི། །ཆར་བབས་འཇིག་རྟེན་ཁམས་ཀུན་དང༌། །རང་གི་ཁང་ཁྱིམ་གང་བར་བསམ། །དེ་ལྟར་སྤྲོ་བསྡུའི་དམིགས་པ་བཅས། །གཟུངས་ཐག་ནས་བཟུང་མ་ཡེངས་པར། །དངོས་གྲུབ་འབྱུང་བའི་སྙིང་པོ་བཟླ། །ཨོཾ་ཨཱཿཧཱུྃ་རཏྣ་སིདྡྷི་ཨ་ཡུཿཔུཎྱེ་ཀ་པཱ་ལ་སིདྡྷི་སིདྡྷི་བྷྲུཾ་བྷྲུཾ་བྷྲུཾ་ཧཱུྃ་ཧཱུྃ་ཧཱུྃ། ཞེས་པ་འབུམ་ཁྲི་སྟོང་ཕྲག་གཅིག །རབ་འབྲིང་ཐ་གསུམ་ཅི་རིགས་དང༌། །རྟེན་སྙིང་བརྒྱའམ་ཉེར་གཅིག་བཟླ། །གཉིས་པ་དངོས་གྲུབ་ལེན་ཚུལ་ནི། །ཐོད་པ་རང་དང་འཁོར་གྱི་མགོར། །བཞག་སྟེང་དབང་བསྐུར་བྱིན་གྱིས་བརླབ། །ཧཱུྃ། ནམ་མཁའ་ཡངས་པའི་དཀྱིལ་འཁོར་ནས། །རིག་འཛིན་ནོར་བདག་ཚེ་དཔག་མེད། །སྐུ་ནི་ཉི་མའི་ཕུང་པོ་འདྲ། །རིན་ཆེན་གསེར་གྱིས་ཁྱབ་པར་མཛད། །རྒྱན་དང་ཆ་ལུགས་རིན་པོ་ཆེས། །བདག་ལ་དབང་བསྐུར་བྱིན་གྱིས་རློབས། །མཐུ་ཆེན་རྣམས་ཀྱིས་མཐུ་སྩོལ་ཅིག །དབང་ཆེན་རྣམས་ཀྱིས་དབང་བསྐུར་སྩོལ། །བྱིན་ཆེན་རྣམས་ཀྱིས་བྱིན་ཕོབ་ཅིག །ཚེ་བདག་རྣམས་ཀྱིས་ཚེ་སྩོལ་ཅིག །ནོར་བདག་རྣམས་ཀྱིས་ནོར་སྩོལ་ཅིག །འདོད་པའི་དངོས་གྲུབ་མ་ལུས་སྩོལ། །ཧཱུྃ། ནམ་མཁའ་ཡངས་པའི་དཀྱིལ་འཁོར་ནས། །བདུད་རྩིའི་ཆུ་རྒྱུན་འདིར་ཕོབ་ཅིང༌། །ནད་གདོན་དགྲ་བགེགས་ཞི་བ་དང༌། །ཚེ་སྲོག་ཀ་བ་བརྟན་པར་མཛོད། །ཧཱུྃ། ནམ་མཁའ་ཡངས་པའི་དཀྱིལ་འཁོར་ནས། །ཐུགས་ཀྱི་དཔལ་བེའུ་རིན་པོ་ཆེས། །ནོར་དང་ལོངས་ལོངས་སྤྱོད་འཕེལ་བ་དང༌། །རྣལ་འབྱོར་འདོད་པ་བསྐང་བར་མཛོད། །ཧཱུྃ། ནམ་མཁའ་ཡངས་པའི་དཀྱིལ་འཁོར་ནས། །མཐུ་སྟོབས་ནུས་པའི་དཔུང་ཆེན་གྱིས། །བདག་ལ་མཁོ་བའི་སྐྱེས་བུ་རྣམས། །མྱུར་དུ་ཁུག་ལ་དབང་དུ་བསྡུས། །ལོག་པར་འཁུ་བའི་སེམས་ལྡན་རྣམས། །ཆོས་ཀྱི་དབྱིངས་སུ་མྱུར་དུ་སྒྲོལ། །གཞི་ལམ་བྱེས་གསུམ་ཐམས་ཅད་དུ། །སྲུང་ཞིང་སྐྱོབ་པ་གཡེལ་མེད་མཛོད། །དེ་ལྟར་དབང་བསྐུར་གསོལ་བཏབ་པས། །ལྷ་རྣམས་དགྱེས་བཞིན་འོད་ཞུ་ནས། །ཚེ་དཔག་མེད་ཀྱི་ཐུགས་ཀར་ཐིམ། །དེ་ཡང་འོད་ཞུ་ཐོད་པར་གྱུར། །གོང་དུ་ཇི་ལྟར་གསོལ་བ་བཞིན། །འདོད་དོན་ཐམས་ཅད་འབྱུང་བར་བསམ། །ཚོགས་འཁོར་ཆོས་སྐྱོང་བསྐང་གསོལ་དང༌། །ཡུལ་ལྷ་གཞི་བདག་རྣམས་ལ་བསང༌། །རྒྱས་པར་བྱས་ནས་ཤིས་བརྗོད་ཀྱིས། །བཀྲ་ཤིས་དགའ་སྟོན་སྤེལ་བར་བྱ། །ཐོད་པ་དར་ཚོན་སྣ་ལྔས་དྲིལ། །མཛོད་ཁང་སོགས་ལ་སྦ་བར་བྱ། །དེ་ལྟར་རྒྱུན་དུ་མཆོད་པ་ལ། །བརྩོན་པར་བྱས་ན་རྣལ་འབྱོར་པས། །དམ་ཆོས་སྒྲུབ་པའི་བར་ཆད་ཞི། །མཐུན་རྐྱེན་ལེགས་པར་ཚང་བ་དང༌། །མཁའ་འགྲོ་མཉེས་ན་མཆོག་མཐུན་གྱི། །དངོས་གྲུབ་མྱུར་དུ་སྩོལ་བར་གྱུར། །དུར་ཁྲོད་ཐོད་ནག་ཅེས་བྱ་བའི། །རྒྱུད་ལས་གསུངས་པ་འདི་ལྟ་སྟེ། །ཀ་པཱ་ལ་ནི་མཆོད་ཤེས་ན། །ལོངས་སྤྱོད་ཕུན་སུམ་ཚོགས་པར་གྱུར། །ཀ་པཱ་ལ་ནི་མ་མཆོད་ན། །ས་འོག་གནས་པའི་གཏེར་དང་འདྲ། །ཞེས་གསུངས་དེ་ཕྱིར་ཀ་པཱ་ལ། །མཆོད་ནས་དངོས་གྲུབ་བླང་བར་བྱ། །འདི་ལ་ཉེས་པའི་ཚོགས་མཆིས་ན། །མཁའ་འགྲོའི་ཚོགས་ཀྱིས་བཟོད་པར་མཛོད། །ལེགས་ཆ་ཏིལ་འབྲུ་ཙམ་མཆིས་ན། །མཁའ་འགྲོ་མཉེས་པའི་རྒྱུར་གྱུར་ཅིག །ཅེས་པ་འདི་ནི་སྔོན་གྱི་ཡིག་རྙིང་འགའ་རེ་དང༌། མཁས་གྲུབ་ཐམས་ཅད་མཁྱེན་པའི་ལེགས་བཤད་རྣལ་འབྱོར་རོལ་པའི་དགའ་སྟོན་དང༌། གཞན་ཡང་པད་དཀར་ཆུན་པོ་ལ་སོགས་པའི་ཐོད་བཤད་འགའ་རེ་ལས་བཏུས་ཏེ་རབ་འབྱམས་པ་ངག་དབང་ཤེས་རབ་ཅེས་བྱ་བས་མེ་སྦྲུལ་ལོ་སྟོན་ཟླ་ར་བའི་མར་ངོའི་རྫོགས་པ་དང་པོའི་ཉིན་རྫོགས་པར་བྲིས་པ་དགེ་ལེགས་སུ་གྱུར་ཅིག །བཀྲ་ཤིས་སོ།། །།